জামিন শুনানিতে নতুন মোড়, জীবনহানির হুমকির অভিযোগ জয়ন্ত সিং মামলায়

কলকাতা: কলকাতা হাইকোর্টে (Calcutta High Court) জয়ন্ত সিংয়ের জামিন শুনানিতে নয়া মোড়। আক্রান্ত পক্ষের আইনজীবী ফিরোজ এডুলজি অভিযোগ করেন, জেলবন্দি জয়ন্ত সিংয়ের পক্ষ থেকে তাঁর মক্কেলরা জীবনহানির হুমকি পাচ্ছেন। আদালত নির্দেশ দিয়েছে, হুমকির সমস্ত তথ্য হলফনামা আকারে জমা দিতে হবে। বিচারপতি শুভ্রা ঘোষ এ প্রসঙ্গে মন্তব্য করেন, “জেলের ভেতর থেকেও হুমকি দেওয়া যায়, সেটা আমরা আগে দেখেছি।”

জয়ন্ত সিংয়ের আইনজীবী যুক্তি দেন, তাঁর মক্কেল গত এক বছর দুই মাস ধরে জেলে। ১৭টি মামলার মধ্যে ১৫টিতে তিনি জামিন পেয়েছেন। আক্রমণ মামলায় এখনও চার্জ ফ্রেম হয়নি। ঘটনার ৮৬ জন সাক্ষীর মধ্যে ৩১ জনের সাক্ষ্যগ্রহণ হয়েছে, কারও বয়ানে জয়ন্তর নাম নেই। বরং স্থানীয় এক ব্যক্তি ‘জঙ্গা’-র বিরুদ্ধে অভিযোগ উঠেছে। তাই জামিন দেওয়ার ক্ষেত্রে কোনও বাধা নেই বলে সওয়াল করেন তিনি।

আরও পড়ুন: কাদের চাপে সিঙ্গাপুরে যেতে বাধ্য হলেন জুবিন! তদন্তে SIT

তবে আক্রান্ত পরিবারের আইনজীবীর দাবি, জয়ন্ত সিং একজন প্রভাবশালী ল্যান্ড মাফিয়া। আদালতের নির্দেশেই তাঁরা ২৪ ঘণ্টা পুলিশের নিরাপত্তায় আছেন। যদি মামলা না তোলা হয়, তবে খুনের হুমকি দেওয়া হচ্ছে প্রতিনিয়ত। সবপক্ষের বক্তব্য শুনে আদালত জানায়, হুমকির অভিযোগের প্রমাণস্বরূপ হলফনামা জমা দিতে হবে। জয়ন্ত সিংয়ের জামিন আবেদনের পরবর্তী শুনানি নির্ধারিত হয়েছে আগামী ৩১ অক্টোবর।